Ooreenkoms tussen sakevennote - Jy en die RegJy en die Reg
Tuis › Artikels › Ooreenkoms tussen sakevennote
Dit is altyd belangrik dat daar ʼn behoorlike ooreenkoms tussen vennote moet wees. In die begin van ʼn besigheid gaan dit altyd goed, maar die kans dat dinge kan skeef loop is nie onwaarskynlik nie.
Om hierdie rede is dit belangrik dat vennote ook die aard en omvang van so ʼn ooreenkoms moet verstaan. ʼn Vennootskap word onder andere op goeder trou tussen die vennote gebaseer. Die vennote moet ook saam daarna streef om die doelstellings van die vennootskap te behaal.
Die bepalings van ʼn vennootskap moet egter versigtig en noukeurig uitgespel word sodat wanneer die verhouding tussen die partye beëindig word, die regte en verpligtinge van die partye duidelik uitgestippel is.
Terwyl alles vreedsaam verloop en die vennote al die voordele van die gesamentlike doelstellings geniet, ontstaan die behoefte om so ʼn ooreenkoms te hersien of gereeld daarna te kyk waarskynlik nie. Indien die vennootskap egter skielik tot ʼn einde kom of bedreig word, wil almal skielik gaan kyk hoe lyk die ooreenkoms. By die afsterwe van ʼn vennoot wil die erfgename sien wat erf hulle.
Indien die vennootskap bedreig word, is dit in baie gevalle te laat om daardie ooreenkoms dan te wil hersien. Maak dus seker die ooreenkoms is voldoende en word gereeld hersien.
Voorbeelde van risiko’s wat vennote moet oorweeg:
Ingeval ʼn eis teen die vennootskap ingestel word nadat die vennootskap reeds ontbind het, wie is dan verantwoordelik daarvoor?
Wat gebeur indien een vennoot sterf? Wie is verantwoordelik vir die skulde?
Wat gebeur as een vennoot gedagvaar word vir wangedrag en nou die ander vennote by die eis voeg?
Kan een vennoot die ander verantwoordelik hou vir sy persoonlike gedrag?
Die bewering deur ʼn vennoot dat hulle eenvoudig nooit aan hierdie risiko’s gedink het nie, sal beslis nie steek hou wanneer ʼn vennootskap ʼn eis in die gesig staar nie. Dit maak dit net baie moeiliker om van jou bewyslas ontslae te raak.
Dit is dus uiters belangrik om potensiële risiko’s, aanspreeklikhede, moontlike eise, ens., in die ooreenkoms aan te spreek. Dit gebeur baie dikwels dat daar baie klem gelê word op hoe die finansies uitbetaal gaan word en min aandag gegee word aan die risiko’s.
Moet dit dus nie as ongemaklik beskou om ʼn behoorlike kontrak aan te gaan nie. Dit is noodsaaklik en kan baie toekomstige rusies uitklaar.